
PROLOG


Et musical-digt om det at være kvinde fra barn til voksen - og om det at være et mandligt vidne til et cyklusstyret kvindeliv i evig udvikling.


Du vil møde en kvinde, en mand og de 9 muser: Thaleia, Terpsicore, Kalliope, Kleio, Melpomene, Erato, Euterpe, Urania og Polyhymnia.


God fornøjelse!









Dag 8


Den lille dreng


Jeg går mig en tur. Uden mine forældre ved det, har jeg sneget mig væk. Efterladt mine legoklodser og legetøjsbiler. Jeg finder en skov og går derind. Jeg går på en bred skovsti medtræer på hver side og den åbne himmel over mig. Jeg indsnuser duften. Af skov. Af renhed. Af nysgerrighed. Og efter et stykke tid ser jeg to andre børn sidde i skovkanten. De kigger på mig og smiler. Den ene hedder Thaleia, og den anden siger hun hedder Anemone.


”Vil du lege?” Spørger de og kaster en bunke blade på mig. De griner og løber væk. Jeg løber efter hende. Hendes lyse hår hopper når hun løber, og hendes fregnede ansigt vrænger ad mig hver gang hun vender sig om og kigger på mig. Jeg prøver at fange hende, men hun rækker bare tunge til mig og løber endnu hurtigere. Endelig når jeg hende. Vi glider i skovbundens mudder og ligger pludselig sammenfiltret og beskidte på den kolde jord. Vi griner og kigger op på himlen over os.


Anemone


Jeg har ventet. Længe. Været opbevaret og beskyttet med livet som indsats. Jeg er blevet plejet. Og vandet. Og næret. Og nu er tiden kommet. Med den allerførste solstråle på den helt rigtige dag – på det helt rigtige tidspunkt. Åbner jeg mig. Strækker mig ud. Kaster mit første anker – det er ik’ så stort, men det er der. Mine øjne ser, kigger, lurer, betragter, betages og drages. Jeg ved ikke af hvad, men jeg drages bare. Jeg møder hende. Hun tager min hånd og viser mig skoven. Viser mig legen. Og pludselig er han der. Han løber efter mig. Han må ikke fange mig. Han må gerne fange mig. Han fanger mig. Vi griner. Sammen. Hun forsvinder. Jeg glemmer hende.

